|  |  |
| --- | --- |
| Република Србија  Републички завод за статистику |  |
| ISSN 0353-9555 |
|  |  |
| САОПШТЕЊЕ **број 100 • год. LVIII, 15.04.2008.** | **ГР30** |
| **Статистика грађевинарства** | **СРБ 100 ГР30 150408** |
|  |

**Издате грађевинске дозволе у Републици Србији[[1]](#footnote-0) у фебруару 2008.**

**– Претходни резултати –**

У фебруару 2008. издато је 705 грађевинских дозвола, што је за 8,8% више у односу на фебруар претходне године, док је тај број у периоду од јануара до фебруара 2008. већи за 2,3% у односу на исти период у 2007. И мада број издатих дозвола бележи раст, индекс предвиђене вредности је за 30,2% мањи у односу на фебруар 2007, што је последица значајног смањења учешћа вредности стамбених зграда са три или више станова у укупној предвиђеној вредности, које је у фебруару 2007. износило 52,2%, а у фебруару текуће године износи 25,6%.

Посматрано према врсти грађевина, у фебруару 2008. издато је 80,9% дозвола за зграде и 19,1% за остале грађевине, Ако се посматрају само зграде, 71,9% односи се на стамбене и 28,1% на нестамбене зграде, док се код осталих грађевина највећи део односи на цевоводе, комуникационе и електричне водове, чак 79,3%.

На основу броја дозвола издатих у фебрару 2008. уочава се да је пријављена изградња 882 стана с просечном површином 68,4 m². Број станова према издатим дозволама је за 26,6% мањи него у фебруару претходне године. Од укупног броја станова у стамбеним зградама 18,7% станова биће грађено у зградама с једним станом, с просечном површином од 129,9 m², а 74,5% станова у зградама с три и више станова и њихова просечна површина знатно је мања и износи 51,2 m².

Број дозвола за новоградњу издатих у јануару 2008, у односу на укупан број издатих дозвола, износи 55,7%. Посматрано према окрузима, највећа грађевинска активност поново је забележена у граду Београду и износи 18,8%, а у Јужнобачком округу 9,2% од укупног броја издатих дозвола за новоградњу. Следе Сремски округ са 7,9% и Мачвански са 5,9%, од укупног броја издатих дозвола, док су учешћа осталих округа мала и крећу се од 0,5% до 5,6%.

Поред ових података корисницима стоје на располагању детаљни месечни подаци из ове области на нашем веб сајту [www.statserb.sr.gov.yu](http://www.statserb.sr.gov.yu) (област Грађевинарство и базе података).

**1. Индекси изадатих грађевинских дозвола у Републици Србији1)**

|  |  |  |  |  |  |
| --- | --- | --- | --- | --- | --- |
|  | | I–II 2008  I–II 2007 | II 2008  I 2008 | II 2008  II 2007 | II 2008  Ø 2007 |
| Укупно | |  |  |  |  |
|  | Број | 102,3 | 132,0 | 108,8 | 77,3 |
|  | Предвиђена вредност радова, хиљ. дин. | 79,3 | 147,4 | 69,8 | 56,0 |
| Зграде | |  |  |  |  |
|  | Број | 103,4 | 134,1 | 109,8 | 79,6 |
|  | Предвиђена вредност радова, хиљ. дин. | 70,4 | 127,5 | 56,5 | 51,3 |
|  | Површина, m² | 82,1 | 127,1 | 73,5 | 61,4 |
|  | Запремина, m³ | 78,9 | 124,8 | 70,3 | 62,9 |
| Остале грађевине | |  |  |  |  |
|  | Број | 98,0 | 123,9 | 104,7 | 69,2 |
|  | Предвиђена вредност радова, хиљ. дин. | 126,1 | 234,1 | 159,1 | 71,4 |
| Станови | |  |  |  |  |
|  | Број | 81,1 | 134,2 | 73,4 | 63,9 |
|  | Корисна површина, m² | 86,3 | 129,8 | 75,9 | 65,9 |

![](data:application/x-msmetafile;base64,)

Напомене уз објављене податке

Исказани подаци прикупљају се у оквиру месечног истраживања о грађевинским дозволама. Извештај попуњавају министарство надлежно за послове грађевинарства, надлежни органи аутономнe покрајинe, градa, и oпштинe, који према Закону о планирању и изградњи („Службени гласник Републике Србије“, бр. 47/2003, чл. 89) издају одобрења за изградњу, пријаве почетка радова и употребне дозволе.

У оквиру овог истраживања појмом „грађевинска дозвола“ обједињују се два документа које издају надлежни органи: одобрење за изградњу и пријава почетка радова.

Обухватају се дозволе за све врсте грађевина описаних у Класификацији врста грађевина, тј. зграде и остале грађевине, и приказују се по територијама на којима се изводе планирани радови у земљи.

Подаци о издатим грађевинским дозволама показују будуће кретање грађевинске делатности и омогућавају сагледавање структуре инвестиција – како на државном нивоу тако и на нивоу локалне самоуправе.

**Грађевине** су конструкције спојене с тлом (подземна, надземна градња, као и водоградња) ради чије се градње обављају грађевински радови, а направљени су од грађевинских материјала и готових производа за уградњу. Припрема земље, сејање или сађење, итд., које служе у пољопривредне сврхе, не спадају у грађевинске радове.

**Зграде** су трајне грађевине са кровом и спољним зидовима, изграђене као самосталне употребне целине које пружају заштиту од временских и других спољних утицаја, а намењене су за становање, обављање неке делатности или за смештај и чување животиња, робе, опреме за различите производне и услужне делатности итд.

Зградама се сматрају и грађевине које имају кров али немају (све) зидове (нпр. настрешнице), као и грађевине које су претежно или потпуно смештене испод површине земље (нпр. склоништа, подземне гараже, продавнице и други пословни простор у подземним пролазима и сл.).

**Остале грађевине** су све грађевине који нису зграде: железнице, путеви, мостови, аутопутеви, аеродромске стазе, базени итд.

**Бруто површина зграде (m²)** јесте збир површина свих етажа у згради које су обухваћене спољним зидовима, укључујући и дебљину спољних зидова.

**Корисна површина стана** је подна површина мерена унутар спољних зидова стана и представља збир површина свих соба, кухиње, купатила, нужника и осталих помоћних просторија у саставу стана.

**Предвиђена вредност радова** представља планирану вредности радова на грађевини.

Детаљна методолошка објашњења овог истраживања налазе се у едицији Методологије и стандарди: Месечна истраживања о грађевинским дозволама, свеска бр. 22, и Класификација врста грађевина, свеска бр. 15.

Издаје и штампа: Републички завод за статистику Србије, Београд, Милана Ракића 5   
Tелефон: 2412-922 (централа) ● Tелефакс: 2411- 260 ● www.statserb.sr.gov.yu   
Одговара: др Драган Вукмировић, директор   
Tираж: 150 ● Периодика излажења: тромесечна

1. Без података за Косово и Метохију. [↑](#footnote-ref-0)